L’Udin al piert cuintri dal Napoli. Chê che e je une des scuadris miôr dal campionât, che soredut tes ultimis setemanis e je daûr a cori svelte in classifiche, simpri te tierce posizion, cuintri de scuadre di balon furlane, e fâs valê la sô supremazie teritoriâl e i siei mieçs tecnics superiôrs. E si zove ancje di un tic di fortune, che nol fâs mai mâl.
I blancs e neris, cussì, a tornin a cjase cence ponts e cun trê goi cjapâts e cuntun sôl fat. E cuntun tic di marum par vie che un pontut – daûr de partide zuiade de formazion di Stramaccioni – al podeve ancje stâi. Però, propit par chel, dongje dal displasê di tornâ a viodi l’Udin te colone di man drete de classifiche, i tifôs furlans a àn motîf di contentâsi e di jessi otimiscj pal avignî par vie che la scuadre, tal so complès e in tantis des sôs individualitâts, si à compuartade avonde ben, plui o mancul ta chei stes nivei des ultimis partidis. La prossime partide cuintri de Lazio e sarà la ocasion par confermâ cheste tendince gjenerâl, magari inte maniere miôr ancje par ce che al tocje il risultât.
Il Napoli, là che l’ex sampdorian Gabbiadini al mostre di jessi l’om in plui par dinamisim e capacitât di lâ in gol, al partìs fracant l’aceleradôr e dopo vot minûts di zûc al cjate la strade dal gol cun Mertens. Sù par jù une dozene di minûts plui indenant al rive il doi a zero pai parons di cjase, segnât juste di Gabbiadini suntun assist preseôs di Hamsik.
L’Udin al ven colpît ben e no mâl de partence a bombe dai partenopeus, ma impen di tirâ fûr la bandiere blancje al mostre di vê voie di provâ a dreçâ la partide, al tire fûr lis ongulis e al fâs viodi di vê la energjie e lis capacitâts par fâlu.
I blancs e neris a fasin moviment, a fasin zirâ il balon, a mostrin di no vê pôre e si fasin vîfs in maniere pericolose des bandis di Rafael, soredut con Bruno Fernandes, cun Allan, che al cjape la travierse, e cun Thereau, che al segne. Il guvier de partide, fintremai ae fin dal prin timp, lu à l’Udin, che si svicine al doi a doi cun Bruno Fernandes e cun Widmer, intant che il Napoli al scuen contentâsi di cirî di mantignî il so vantaç.
Tal secont timp il ritmi al è mancul fuart e dutis dôs lis scuadris a son protagonistis di buinis iniziativis e ancje di diviers erôrs. Al rive cussì il tierç gol napoletan, là che e je determinante une deviazion disforturnade di Thereau, che cussì al firme ancje une segnadure pai aversaris.
Al è un colpat: l’Udin al continue a sburtâ par cirî di recuperâ, ma la strade e je ancjemò di plui di rive sù. Nuie ce fâ par une biele punizion di Bruno Fernandes, che e varès podût ridusi distancis e… pendencis, e stant che sul finâl nancje De Guzman, di chê altre bande, nol rive a capitalizâ un bon atac celest, la partide si siere cussì. Pal Udin: mâl il risultât, ma avonde ben il zûc, la cundizion atletiche e la voie di fâ. Tra i blancs e neris a zuin ben soredut Allan, Piris e Bruno Fernandes
fur_Latn fur_Latn fur_Latn fur_Latn fur_Latn fur_Latn fur_Latn